EL Επίσηµη Εφηµερίδα της Ευρωπαϊκής Ένωσης CE 84/480

(2004/C 84 E/0557)

ΓΡΑΠΤΗ ΕΡΩΤΗΣΗ Ρ-2007/03

υποβολή: Olivier Dupuis (NI) προς την Επιτροπή

(11 Ιουνίου 2003)

Θέμα: Βιετνάμ: συνέχιση της φυλάκισης του αιδεσιμότατου Thich Quang Do

Ο αιδεσιμότατος Thich Quang Do, δεύτερος στην ιεραρχία της Ενοποιημένης Βουδιστικής Εκκλησίας του Βιετνάμ, 75 ετών, εξακολουθεί να κρατείται στη φυλακή, ενώ θα έπρεπε να έχει αφεθεί ελεύθερος την Κυριακή 1 Ιουνίου, μετά την πλήρη έκτιση της ποινής των δύο ετών «διοικητικής κράτησης»(Ref. 3208/QD-UB) στην οποία είχε καταδικαστεί στις 31 Μαΐου 2001 με «απόφαση» της Λαϊκής Επιτροπής της Πόλης Χο-Τσι-Μινχ. Σύμφωνα με τις τοπικές αυτές αρχές η νέα καταδίκη ήταν «επανενεργοποίηση» της ποινής πενταετούς φυλάκισης με αναστολή στην οποία είχε καταδικαστεί ο αιδεσιμότατος τον Αύγουστο του 1995. Και αυτό, παρά το γεγονός ότι είχε τύχει αμνηστίας το Σεπτέμβριο του 1998. Ως αιτιολογία της «απόφασής» της η Λαϊκή Επιτροπή της Πόλης Χο-Τσι-Μινχ είχε ισχυρισθεί ότι απέβλεπε «στην παρεμπόδιση του Thich Quang Do να εξακολουθήσει δραστηριότητες οι οποίες είχαν δυσμενή επίδραση στην πολιτική και τη δημόσια τάξη». Η επανενεργοποίηση μιας ποινής είναι όχι μόνον αυθαίρετη και αντίθετη στο διεθνές σύμφωνο του OHE σχετικά με τα αστικά και πολιτικά δικαιώματα, που έχει κυρωθεί το Βιετνάμ, αλλά συνιστά επίσης καταφανή παραβίαση της βιετναμικής νομοθεσίας, δεδομένου ότι η αμνηστία της οποίας είχε τύχει ο αιδεσιμότατος Thich Quang Do είχε αποφασισθεί από τον πρόεδρο της δημοκρατίας, ενώ η επανενεργοποίηση της καταδίκης του ήταν αποτέλεσμα απλής απόφασης των αρχών της Πόλης Χο-Τσι-Μινχ, χωρίς να δοθεί στον αιδεσιμότατο Thich Quang Do η δυνατότητα να υπερασπισθεί τον εαυτό του ενώπιον οποιουδήποτε δικαστηρίου. Εξάλλου, σύμφωνα με το Γαλλικό Πρακτορείο Ειδήσεων, που επικαλείται πηγές του βιετναμικού Υπουργείου Εξωτερικών, οι βιετναμικές αρχές εξετάζουν την απελευθέρωσή του ενδεχομένως στις 2 προσεχούς Σεπτεμβρίου!

Είναι ενήμερη η Επιτροπή για τα θλιβερά αυτά γεγονότα, τα οποία μπορούν να αποκαλούνται πλέον «υπόθεση Thich Quang Do»; Ποιες είναι οι νέες πρωτοβουλίες που σκοπεύει να πάρει η Επιτροπή για να καταστήσει γνωστό στις βιετναμικές αρχές ότι η εξακολούθηση της κράτησης του αιδεσιμότατου Thich Quang Do συνιστά ιδιαιτέρως σοβαρή παραβίαση τόσο των βιετνμικών νόμων όσο και των διεθνών συμβάσεων τις οποίες έχει υπογράψει το Βιετνάμ, καθώς και του πνεύματος και του γράμματος της Συμφωνίας Συνεργασίας που συνδέει το Βιετνάμ και την ΕΕ; Γενικότερα, ποιες είναι οι πρωτοβουλίες που σκοπεύει να αναλάβει η Επιτροπή, προκειμένου οι αρχές του Βιετνάμ να αλλάξουν ριζικώς στάση και να επιστρέψουν στο πνεύμα διαλόγου που τις χαρακτήριζε κατά την πρόσφατη συνάντηση μεταξύ του Πατριάρχη Tich Huyen Quang και του βιετναμέζου Πρωθυπουργού Phan Van Khai;

Απάντηση του κ. Patten εξ ονόματος της Επιτροπής

(30 Ιουνίου 2003)

Η Επιτροπή έχει πλήρη επίγνωση του συνεχιζόμενου κατ' οίκον περιορισμού του αιδεσιμότατου Thich Quan Do.

Η πολιτική της Επιτροπής έναντι του Βιετνάμ συνίσταται στην ενθάρρυνση και στην υποστήριξη της διαρκούς προόδου στον τομέα των ανθρωπίνων δικαιωμάτων και του εκδημοκρατισμού, και στο να εκφράζει τις ανησυχίες της σε περίπτωση παραβιάσεων ή όταν η επιδείνωση της κατάστασης καθίσταται εμφανής. Η Επιτροπή συνεργάζεται στενά με τα κράτη μέλη για την παρακολούθηση των εξελίξεων στον τομέα των ανθρωπίνων δικαιωμάτων στη χώρα και συμμετέχει σε όλα τα διαβήματα της Ένωσης προς την κυβέρνηση του Βιετνάμ σε θέματα ανθρωπίνων δικαιωμάτων, περιλαμβανομένων εκείνων που αναφέρονται στην κατάσταση των προσώπων τα οποία αφορούν.

Η Επιτροπή και τα κράτη μέλη έχουν επανειλημμένως παρακινήσει την κυβέρνηση του Βιετνάμ να αυξήσει το σεβασμό των πολιτικών και θρησκευτικών ελευθεριών, να ενισχύσει περισσότερο τις οικονομικές και κοινωνικές ελευθερίες και να θεσπίσει νομικό πλαίσιο για τη δημιουργία ευνοϊκού περιβάλλοντος που να συμβάλει στην ανάπτυξη ενισχυμένης κοινωνίας των πολιτών.

Η Επιτροπή θα συνεχίσει να παρακολουθεί εκ του σύνεγγυς την κατάσταση των ανθρωπίνων δικαιωμάτων στο Βιετνάμ, από κοινού με τις διπλωματικές αποστολές των κρατών μελών στη χώρα, και θα προβεί στις δέουσες ενέργειες.